钦定古今图书集成/明伦汇编/官常典/第768卷 > 商飞卿
## 钦定古今图书集成/明伦汇编/官常典/第768卷 > 商飞卿

按《宋史》本传：“飞卿字翚仲，台州临海人。淳熙初，由太
学登进士第，任无为军教授，累官至工部郎官。时韩
𠈁胄柄国，气焰熏灼，飞卿既至，未尝辄一造请，逾月
即丐去，提举福建路常平茶盐事，擢监察御史。以言
事迕𠈁胄，罢为奉常。请外，以秘阁修撰为荆湖南路
转运判官。后改司农卿，总领江东、淮西军马钱粮。金”
陵故有帅漕治所，合戎骑二帅，留钥、内侍号“六司”，宴
饮馈遗，费动万计。飞卿以身率俭，节缩浮苛，粮饟时
敛散，稍稍以裕闻。开禧中，就擢户部侍郎。𠈁胄将举
师，尝问饷计丰约，飞卿以实告。比调遣浩繁，不克支
属。有旨俾飞卿军前传宣抚劳，值金兵大至，几不免，
以忧卒。